SL Uradni list Evropske unije C 29/27

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 29/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„CARCIOFO BRINDISINO“

ES št.: IT-PGI-0005-0798-17.02.2010

ZGO ( X ) ZOP ( )

1. Ime:

„Carciofo Brindisino“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz 1. točke:

ZGO „Carciofo Brindisino“ označuje svežo artičoko vrste Cynara cardunculus subsp. Scolymus L., ki spada v ekotip „Carciofo Brindisino“.

Ob sprostitvi na trg mora imeti artičoka z zaščiteno označbo „Carciofo Brindisino“ naslednje značilnosti:

— valjasto glavico, visoko najmanj 8 cm in s premerom najmanj 6 cm, ki je srednje čvrsta; zelene zunanje ovršne liste z vijoličastimi odtenki, ki imajo zaobljen, enoten ali rahlo preklan vrh brez bodic, ki se lahko sklene z majhno konico; belo-zelenkaste notranje ovršne liste z nežnimi vijoličastimi odtenki; tanko ali srednje debelo steblo, dolgo 10 cm ali manj,

— glavice morajo biti nepoškodovane, svežega videza, brez znakov uvenelosti, zdrave (brez škodljivcev), čiste, brez tujega vonja in/ali okusa,

— glavice morajo biti nežne in sočne, spodnji del ovršnih listov in cvetišče morajo biti mesnati, nežni in okusni; skupna povprečna vsebnost vlaknin v užitnih delih mora biti 5 g/100 g.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse faze pridelave artičoke „Carciofo Brindisino“ potekajo na ozemlju, opredeljenem v točki 4. Obiranje je ročno: steblo je odrezano tako, da ni daljše od 10 cm, lahko ima enega ali dva lista. Ker je artičoka „Carciofo Brindisino“ izjemno občutljiva, jo je treba previdno obirati, da se mehansko ne poškoduje.

3.6 Posebna pravila za rezanje, ribanje, pakiranje itd.:

Artičoke „Carciofo Brindisino“ se pakirajo na območju iz točke 4, da se med prevozom v obliki razsutega tovora ne bi poškodovale in se njihova kakovost ne bi poslabšala. Artičoke so zelo hitro pokvarljiv proizvod, ki slabo prenaša prekladanja in prevoze. Dlje ko se namreč hranijo, več znakov poslabšanja kakovosti, kot sta uvenelost in rjavenje listov, je vidnih; vsekakor se shranjujejo v hladnih, pokritih in zračnih prostorih, kjer se ne zadržuje vlaga.

Pakiranje vključuje enega ali več naslednjih postopkov, ki jih na območju pridelave izvaja usposobljeno osebje:

— izrezovanje: steblo se prireže ali popolnoma izreže. S preostalega dela stebla se lahko odstrani zunanji vlaknasti del,

— obrezovanje: postopek, pri katerem se odrežejo konci ovršnih listov artičoke,

— odstranjevanje zunanjih ovršnih listov: postopek, pri katerem se z glavice odstranijo najbolj vlaknasti ovršni listi, da je proizvod primeren za takojšnjo uporabo,

— embaliranje.

Proizvod se mora tržiti svež, v embalaži iz materialov rastlinskega izvora, kartona ali katerih koli drugih materialov, primernih za recikliranje in dovoljenih po veljavnih predpisih; embalaža je zaprta z garancijskim pečatom, ki se ob odprtju uniči, in vsebuje najmanj eno (1) in največ petindvajset (25) artičok. Proizvodi v vsakem pakiranju morajo biti homogeni, značilnih barv za to vrsto in imeti dobro zaprte ovršne liste.

3.7 Posebna pravila za označevanje:

Na embalaži, ki se uporablja za dajanje na trg v svežem stanju, mora biti logotip ZGO „Carciofo Brindisino“.

Lahko se uporabita tudi črno-bela in enobarvna zelena različica.

Na embalaži mora biti nalepka, na kateri so z enako velikimi črkami napisane naslednje navedbe:

— „Indicazione Geografica protetta“ (ali IGP) „Carciofo Brindisino“,

— ime, naziv in naslov podjetja za pakiranje ali proizvajalca,

— trgovinske značilnosti, ki jih določa veljavni predpis (tipologija, teža pakiranja itn.),

— znak Skupnosti.

Vse legende morajo biti jasne, čitljive in neizbrisne ter v istem vidnem polju.

Dodatne oznake, ki niso izrecno predvidene, in/ali morebitne hvalisave navedbe ali take, ki lahko zavedejo potrošnika glede narave ali značilnosti proizvoda, so prepovedane.

4. Kratka opredelitev geografskega območja:

Območje pridelave ZGO „Carciofo Brindisino“ vključuje celotno upravno območje naslednjih občin: Brindisi, Cellino San Marco, Mesagne, San Donaci, San Pietro Vernotico, Torchiarolo, San Vito dei Normanni in Carovigno.

5. Povezanost z geografskim območjem:

5.1 Posebnosti geografskega območja:

Okoljski dejavniki

Značilnosti tal na območju pridelave artičoke „Carciofo Brindisino“ so tipične značilnosti obalnih peščenih in apnenčastih zemljišč, znanih kot tufi. Za ta tla je značilna zmerna vsebnost dušika, nizka vsebnost fosforja in visoka vsebnost kalija, so srednje bogata z organskimi snovmi, pH nevtralna ali subalkalna in dobro zadržujejo vodo. Običajno je razporeditev horizontalna.

Artičoka „Carciofo Brindisino“ na teh območjih posebno dobro uspeva zaradi sredozemskega podnebja, za katero so značilne mile zime ter vroča in vlažna poletja, in vpliva vremenskih pojavov severovzhodnega Sredozemlja. Na podnebje ugodno vpliva blagodejna bližina Jadranskega morja, zaradi katerega so zime zelo mile in škoda zaradi pozebe zelo majhna. Povprečne temperature v hladnih mesecih so približno 9 °C, v vročih pa približno 25,5 °C. Razen v izjemnih primerih ni velikih temperaturnih nihanj. Padavine so pogoste jeseni in pozimi, na leto jih pade približno 550 mm. Za pomlad in poletje so značilna dolga sušna obdobja.

Človeški dejavniki

Ena od značilnosti geografskega območja je visoka raven specializiranosti lokalnih proizvajalcev na področju tehnike gojenja artičoke „Carciofo Brindisino“, njene visokokakovostne organoleptične lastnosti so rezultat postopkov gojenja, ki so se sčasoma izboljševali v tesni povezavi z ozemljem.

5.2 Posebnosti proizvoda:

Zgodnja pridelava, zaradi katere je proizvod na trgih že oktobra, je zelo pomembna značilnost artičoke „Carciofo Brindisino“.

Za artičoko „Carciofo Brindisino“ so torej značilne posebej nežne in okusne glavice, zlasti njihovi ovršni listi so pri steblu čvrsti, mesnati in nežni ter cvetišče mesnato in okusno. Zaradi teh značilnosti, ki so posledica nizke vsebnosti vlaknin, je artičoka „Carciofo Brindisino“ prvovrstna sestavina različnih kuhanih jedi. Zaradi sladkega okusa je cenjena tudi surova.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Artičoka „Carciofo Brindisino“ je proizvod, ki je tesno povezan z območjem pridelave in na katerega posebnosti vplivajo pedoklimatske značilnosti območja in človeški dejavnik.

Zelo ugodne podnebne razmere skupaj z blagodejnim vplivom bližnjega Jadranskega morja, ki omili zimo, omogočajo zgodnje pridelke.

Zaradi posebne sestave tal, ki so obalna peščena in apnenčasta zemljišča, bogata s kalijem, in posebnosti uporabljenega ekotipa so glavice mehke in okusne ter imajo malo vlaknin. Rezultati organoleptičnega testiranja, ki ga je po metodi „panel test“ opravil Nacionalni center za raziskave – ISPA iz Barija, kažejo, da ima artičoka „Carciofo Brindisino“ v primerjavi z drugimi sortami, ki se pridelujejo v pokrajini Brindisi, ali artičokami iste sorte, pridelanimi zunaj tega območja pridelave, posebne organoleptične lastnosti.

Poleg tega sta obstoj številnih jedi iz artičok v lokalni prehrani in visoka stopnja specializiranosti pridelovalcev na tem območju, ki se je razvila s prenašanjem tehnik gojenja iz roda v rod, očitna znaka povezanosti te kulture s svojim ozemljem.

Zgodovinski dejavniki

Dokumenti iz prve polovice 18. stoletja potrjujejo sloves artičoke „Carciofo Brindisino“. Že leta 1736 so bile v zbirkah receptov različnih semenišč v Apuliji navedene jedi, pripravljene iz te artičoke.

V zadnjih desetletjih je izrazita primernost tega območja za gojenje artičok omogočila, da se je površina, namenjena tej dejavnosti, tako povečala, da se danes skoraj 20 % italijanskih artičok pridela v pokrajini Brindisi.

Zdaj številni dogodki, kot so „Mostra del Carciofo Brindisino“ (sejem), ki je prvič potekal leta 1970, in gastronomski večeri, posvečeni artičoki „Carciofo Brindisino“, potrjujejo njen odličen sloves. Na sejmu Vinitaly leta 2008 so poklicni kuharji prejeli nagrado za kuharske stvaritve iz artičoke „Carciofo Brindisino“.

Sklic na objavo specifikacije:

Ministrstvo je začelo nacionalni postopek ugovora z objavo predloga za priznanje ZGO „Carciofo Brindisino“ v Uradnem listu Italijanske republike št. 251 z dne 28. oktobra 2009.

Celotno besedilo specifikacije proizvoda je na voljo:

— na naslednji spletni strani: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani Ministrstva za kmetijstvo in gozdarstvo (http://www.politicheagricole.it), s klikom na „Prodotti di Qualità“ (na levi strani zaslona) in nato na „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.